b'\n_START_ARTICLE_\nMadrigalas\n_START_PARAGRAPH_\nMadrigalas\xc2\xa0\xe2\x80\x93 Renesanso laikotarpiu paplit\xc4\x99s polifoninis pasaulietinio pob\xc5\xabd\xc5\xbeio k\xc5\xabrinys.\n_START_SECTION_\nMadrigal\xc5\xb3 balsai\n_START_PARAGRAPH_\nDauguma ankstyv\xc5\xb3j\xc5\xb3 madrigal\xc5\xb3 (1520\xe2\x80\x931550) yra keturbalsiai. Am\xc5\xbeiaus viduryje nusistov\xc4\x97jo penkiabalsiai, o \xc5\xa1e\xc5\xa1i\xc5\xb3 ir daugiau bals\xc5\xb3 madrigalai taip pat nebuvo ne\xc4\xafprasti. Balsu buvo vadinama partija, skirta atlikti vienam dainininkui. Ta\xc4\x8diau XVI a. instrumentai da\xc5\xbenai dubliavo balsus arba juos pakeisdavo. Am\xc5\xbeiaus pabaigoje buvo atliekamos ir daug paprastesn\xc4\x97s madrigal\xc5\xb3 aran\xc5\xbeuot\xc4\x97s: solistas dainuodavo vien\xc4\x85 partij\xc4\x85, o sutrumpintas kitas partijas grodavo, pavyzd\xc5\xbeiui, liutne.\n_START_SECTION_\nItali\xc5\xa1kieji madrigalai\n_START_PARAGRAPH_\nItali\xc5\xa1k\xc5\xb3j\xc5\xb3 madrigal\xc5\xb3, vyravusi\xc5\xb3 XVI a. pasaulietin\xc4\x97je muzikoje, populiarumas leido Italijai pirm\xc4\x85 kart\xc4\x85 tapti Europos muzikos lydere. Prie\xc5\xa1ingai nei tre\xc4\x8dento madrigalas (posmin\xc4\x97 daina su priedainiu), XVI a. madrigalas buvo i\xc5\xa1tisin\xc4\x97 kompozicija pagal trump\xc4\x85 eil\xc4\x97ra\xc5\xa1t\xc4\xaf. \xc5\xbdod\xc5\xbeiu i\xc5\xa1tisin\xc4\x97 pasakome, kad kiekvienai poezijos eilutei buvo kuriama vis kitokia muzika, atitinkanti \xc5\xbeod\xc5\xbei\xc5\xb3 ritm\xc4\x85 ir prasm\xc4\x99. Madrigal\xc5\xb3 tekstai, kitaip nei frotolos, buvo meni\xc5\xa1kesni ir kilnesni. I\xc5\xa1 pastoral\xc4\x97s \xc5\xbeanro, kuris tuo metu buvo itin madingas, jie skolinosi meil\xc4\x97s siu\xc5\xbeetus ir erotinius motyvus. Madrigal\xc5\xb3 tekstus k\xc5\xabr\xc4\x97 \xc5\xbeymiausi poetai: Fran\xc4\x8deskas Petrarka, Jakopas Sanacaras, Ludovikas Ariostas, Torkvatas Tasas, D\xc5\xbeovanis Batista Gvarinis ir kt. J\xc5\xb3 poezijos herojin\xc4\x97 ir sentimentali tematika dar\xc4\x97si vis populiaresn\xc4\x97. Prie\xc5\xa1ingai nei paprast\xc5\xb3 frotol\xc5\xb3 (melodij\xc5\xb3 su akompanimentu eil\xc4\x97ms dainuoti), madrigal\xc5\xb3 muzika buvo daug sud\xc4\x97tingesn\xc4\x97, j\xc5\xb3 homofonin\xc4\x97 ir kontrapunktin\xc4\x97 fakt\xc5\xabra i\xc5\xa1radingesn\xc4\x97, \xc4\xafvairesn\xc4\x97. Ta\xc4\x8diau svarbiausia, kad madrigal\xc5\xb3 k\xc5\xabr\xc4\x97jai steng\xc4\x97si muzikos elegancij\xc4\x85 ar s\xc4\x85moj\xc4\xaf derinti su poezijos \xc5\xbeaismingumu, orumu ir aistra.'